Rafa en Isner ook deur na Wimbledon-halfeind | Netwerk24
Deur Marizanne Kok 11 Julie 2018 22:03
Dis kanonpoot teen kanonpoot in Kevin Anderson se volgende Wimbledon-uitdaging.
Die Amerikaanse hemelbesem John Isner is die volgende hekkie waaroor Anderson moet kom in sy Wimbledon-avontuur, ná die Yank Woensdagaand in die kwarteindronde ’n vierstel-sege oor Milos Raonic behaal het.
Isner, die tiende gekeurde, het die eerste stel van die wedstryd verloor, maar daarna koning gekraai in die volgende drie. Sy wentelling was 6-7 (5/7), 7-6 (9/7), 6-4, 6-3.
Die Amerikaner sal in die eerste Grand Slam-halfeindstryd van sy lewe speel. Vir Anderson sal dit natuurlik sy tweede in tien maande wees.
Anderson het in 2012 laas met Isner afgereken en net drie van hul vorige elf kragmetings gewen. Hulle het egter in 2015 laas teen mekaar stelling ingeneem, en Anderson is ’n veel beter speler as toe.
Isner (160) en Raonic (148) is die enigste spelers wat tot dusver in vanjaar se Wimbledon-toernooi meer kishoue geslaan het as Anderson (124). Woensdag het Isner 25, Raonic 31 en Anderson 28 geslaan.
Rafael Nadal het Woensdag 4 uur en 47 minute nodig gehad om Juan Martin del Potro te oorkom. Foto: AP
* Die ander halfeindstryd sal wees tussen Novak Djokovic en Rafael Nadal.
Soos Roger Federer vroeër in die dag was Nadal betrokke in ’n klipharde vyfstel-stryd van die hoogste gehalte. Dit het hom 4 uur en 47 minute geneem om die Argentyn Juan Martin del Potro met 7-5, 6-7 (7/9), 4-6, 6-4, 6-4 te verslaan.
Vroeër was Novak Djokovic met 6-3, 3-6, 6-2, 6-2 baas oor Kei Nishikori.
Meer oor: Milos Raonic | Wimbledon | John Isner | Juan Martin Del Potro | Rafael Nadal